Madpyramiden blev i Danmark introduceret af FDB i 1976, men inspirationen havde man hentet hos vores nordiske naboer. I 1974 kradsede krisen i Sverige, og prøvekøkkenchefen i Kooperativa Förbundet (de svenske brugsforeninger), Anna-Britt Agnsäter, blev af den svenske regering bedt om at udarbejde en enkel og billig kostplan. Som svar opfandt hun madpyramiden, som hun havde arbejdet på i mange år. Hun havde allerede tilbage i 1960 vist en kostpyramide med basismad, men den endelige "matpyramid" lå først klar i 1974. Hos KF's danske pendant, FDB, syntes man om ideen og udskiftede det svenske knækbrød og eksotiske fremmede fødeemner, som spaghetti, med danske alternativer, og den plakat der skulle pryde væggene hos læger, sundhedsplejersker, skolekøkkener og tandlæger i mange år fremefter var undfanget. 
Madpyramiden har i tiden herefter undergået flere justeringer, og i den nyeste fra 2011 er grøntsager flyttet ned i bunden sammen med vand, mens nogle af de tidligere basismadvarer som pasta og ris (der var kommet til i 1984) er flyttet op i midten. Samtidig er der taget hensyn til, at man bør spise mest af det, der er mest "klimavenligt". ("Læs mere..")
